Forslag til RÅDETS FORORDNING om ændring af Kommissionens beslutning nr. 2730/2000/EKSF om importen af koks i stykker med en diameter på over 80 mm med oprindelse i Folkerepublikken Kina og afslutning af interimsundersøgelsen af de herved indførte antidumpingforanstaltninger

(forelagt af Kommissionen)

BEGRUNDELSE

I december 2000 blev der indført en endelig antidumpingtold på 32,6 EUR pr. ton på importen af koks i stykker med en diameter på over 80 mm (koks 80+) med oprindelse i Folkerepublikken Kina, i det følgende benævnt "Kina", ved Kommissionens beslutning nr. 2730/2000/EKSF.

Den 11. december 2002 indledte Kommissionen en interimsundersøgelse efter anmodning fra Eucoke-EEIG fremsat på vegne af EF-producenter, der tegner sig for en væsentlig del af Fællesskabets samlede produktion af koks 80+. Ansøgeren havde fremlagt tilstrækkeligt bevis for, at der fortsat fandt dumping sted, og at den endda var steget, og at de gældende foranstaltninger ikke længere var tilstrækkelige til at modvirke de skadelige virkninger af dumping.

Den 15. december 2003 trak ansøgeren sin klage tilbage. I overensstemmelse med artikel 9, stk. 1, i grundforordningen kan proceduren afsluttes, hvis klagen trækkes tilbage, medmindre en sådan afslutning ikke vil være i Fællesskabets interesse.

Kommissionen har vurderet de forskellige berørte parters interesser, nemlig EF-erhvervsgrenens, importørernes og brugernes, og er nået til den konklusion, at en afslutning ikke er i strid med Fællesskabets interesser. Derudover er anvendelsesområdet for antidumpingtolden på anmodning af en erhvervsdrivende blevet tydeliggjort.

I lyset af ovenstående opfordrer Kommissionen Rådet til at afslutte interimsundersøgelsen.

Forslag til RÅDETS FORORDNING om ændring af Kommissionens beslutning nr. 2730/2000/EKSF om importen af koks i stykker med en diameter på over 80 mm med oprindelse i Folkerepublikken Kina og afslutning af interimsundersøgelsen af de herved indførte antidumpingforanstaltninger

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1],i det følgende benævnt "grundforordningen", særlig artikel 9 og 11, stk. 3,

[1] EFT L 56 af 6.3.1996, s. 1. Senest ændret ved forordning (EF) nr. 461/2004 (EUT L 77 af 13.3.2004, s. 12).

under henvisning til forslag fra Kommissionen forelagt efter høring af Det Rådgivende Udvalg, og

og ud fra følgende betragtninger:

A. PROCEDURE

1. Tidligere procedure

(1) Der blev ved Kommissionens beslutning nr. 2730/2000/EKSF [2] indført en endelig antidumpingtold på importen af koks i stykker med en diameter på over 80 mm, i det følgende benævnt "den pågældende vare", henhørende under KN-kode ex 2704 00 19 og med oprindelse i Folkerepublikken Kina, i det følgende benævnt "Kina". Antidumpingtolden udgør et fast beløb på 32,6 EUR pr. ton af varens tørre nettovægt.

[2] EFT L 316 af 15.12.2000, s. 30.

(2) Med henblik på udløbet af traktaten om oprettelse af Det Europæiske Kul- og Stålfællesskab den 23. juli 2002 besluttede Rådet ved forordning (EF) nr. 963/2002 [3], at de antidumpingprocedurer, der var blevet vedtaget i henhold til Kommissionens beslutning nr. 2277/96/EKSF, og som stadig gjaldt den 23. juli 2002, fortsat skulle gælde og reguleres af bestemmelserne i grundforordningen med virkning fra den 24. juli 2002.

[3] EFT L 149 af 7.6.2002, s. 3. Senest ændret ved forordning (EF) nr. 1310/2002 (EFT L 192 af 20.7.2002, s. 9).

2. Den aktuelle procedure

(3) Den 11. december 2002 meddelte Kommissionen ved meddelelse offentliggjort i Det Europæiske Fællesskabs Tidende [4], at der ville blive indledt en interimsundersøgelse af de endelige antidumpingforanstaltninger på importen af koks i stykker med en diameter på over 80 mm, i det følgende benævnt "koks 80+" eller "den pågældende vare", med oprindelse i Kina i overensstemmelse med artikel 11, stk. 3, i grundforordningen, og indledte en undersøgelse.

[4] EFT C 308 af 11.12.2002, s. 2.

(4) Proceduren blev indledt efter en anmodning, som Eucoke-EEIG, i det følgende benævnt "ansøgeren", fremsatte på vegne af producenter, der tegner sig for en væsentlig del af Fællesskabets samlede produktion af koks i stykker med en diameter på over 80 mm. Ansøgeren hævdede, at der fortsat var tale om dumping fra Kina, og at den endda var blevet værre, og at de gældende foranstaltninger ikke længere var tilstrækkelige til at modvirke de skadelige virkninger af dumping. Anmodningen indeholdt tilstrækkeligt bevis til at berettige indledningen af en undersøgelse.

(5) Kommissionen underrettede officielt de producenter/eksportører, importører og brugere, som den vidste var berørt af sagen, repræsentanterne for det pågældende eksportland, EF-erhvervsgrenens ansøger og de andre kendte EF-producenter om indledningen af interimsundersøgelsen. Interesserede parter fik mulighed for at give deres mening til kende skriftligt og anmode om at blive hørt mundtligt inden for den frist, der var fastsat i indledningsmeddelelsen.

3. Suspension af foranstaltninger

(6) Det skal nævnes, at en række interesserede parter i løbet af denne procedures undersøgelse indgav oplysninger om en ændring af markedsforholdene efter undersøgelsesperiodens udløb (den 1. oktober 2001 til den 30. september 2002), hvorved betingelserne i artikel 14, stk. 4, i grundforordningen for at berettige en suspension af de gældende foranstaltninger opfyldes.

(7) Undersøgelsen viste, at samtlige krav til at suspendere antidumpingforanstaltningerne var opfyldt. Antidumpingtolden på importen af koks i stykker med en diameter på over 80 mm med oprindelse i Kina blev derfor suspenderet i periode på ni måneder ved Kommissionens beslutning nr. 264/2004/EF [5].

[5] EUT L 81 af 19.3.2004, s. 89.

4. Tilbagetrækning af anmodningen

(8) Ved brev af 15. december 2003 til Kommissionen trak Eucoke-EEIG formelt sin anmodning tilbage.

(9) Da undersøgelsen ikke har påvist forhold, som viser, at en afslutning ikke ville være i Fællesskabets interesse, er konklusionen, at denne procedure bør afsluttes i overensstemmelse med artikel 9, stk. 1, i grundforordningen.

5. Foranstaltningernes form

(10) I løbet af undersøgelsen viste det sig imidlertid, at der var behov for at tydeliggøre de gældende foranstaltningers anvendelsesområde i lyset af de vanskeligheder, en erhvervsdrivende havde stået overfor med hensyn til de gældende foranstaltningers anvendelse. Det blev konstateret, at toldmyndighederne i en medlemsstat opkrævede antidumpingtold på forsendelser af koks, som er beregnet til højovne - der ikke er berørt af antidumpingforanstaltningerne - og som kun for en lille dels vedkommende består af den pågældende vare. For at sikre en mere effektiv og ensartet anvendelse af foranstaltningerne ændres den fritagelse, der i Kommissionens beslutning nr. 2730/2000/EKSF indrømmes eksport bestående af en blanding af koks i mindre stykker end den pågældende vare og koks i stykker, der ikke overstiger 100 mm, til en fritagelse, der omfatter en blanding, hvoraf andelen af koks, der overstiger 80 mm, ikke udgør mere end 20 % af den blandede forsendelse. Derudover anvendes ISO-standarden som målemetode.

6. Konklusion

(11) Interimsundersøgelsen bør afsluttes. Anvendelsesområdet for de gældende foranstaltninger bør tydeliggøres -

UDSTEDT FØLGENDE FORORDNING:

Artikel 1

Interimsundersøgelsen af de antidumpingforanstaltninger, der blev indført ved Kommissionens beslutning nr. 2730/2000/EKSF på importen af koks i stykker med en diameter på over 80 mm henhørende under KN-kode ex 2704 00 19 (Taric-kode 2704 00 19 10) og med oprindelse i Folkerepublikken Kina, afsluttes.

Artikel 2

I artikel 1 i Kommissionens beslutning 2730/2000/EKSF foretages følgende ændringer:

1. Der indføres en endelig antidumpingtold på importen af koks i stykker med en diameter på over 80 mm henhørende under KN-kode ex 2704 00 19 (Taric-kode 2704 00 1910) og med oprindelse i Folkerepublikken Kina. Stykkernes diameter fastslås i overensstemmelse med ISO-standard 728: 1995.

2. Antidumpingtolden udgør et fast beløb på 32,6 EUR pr. ton af varens tørre nettovægt.

3. Antidumpingtolden gælder ligeledes koks i stykker med en diameter på over 80 mm, når det forsendes i blandinger med både koks i stykker med en diameter på over 80 mm og koks i stykker med en mindre diameter, med mindre det fastslås, at mængden af koks i stykker med en diameter på over 80 mm ikke udgør mere end 20 % af den tørre nettovægt af den blandede forsendelse. Mængden af koks i stykker med en diameter på over 80 mm i blandinger kan fastslås på grundlag af prøveudtagninger i overensstemmelse med artikel 68 til 70 i Rådets forordning (EØF) nr. 2913/92 [6]. Hvis mængden af koks i stykker med en diameter på over 80 mm fastslås på grundlag af prøveudtagninger, skal prøveudtagningen udvælges i overensstemmelse ISO-standard 2309: 1980.

[6] EFT L 302 af 19.10.1992, s. 1.

4. Medlemsstaternes toldmyndigheder kan efter modtagelse af en behørigt underbygget anmodning fra importører og i lyset af ovenstående afklaring revurdere situationen for importen af den pågældende vare, som fandt sted mellem den 16. december 2000 og datoen for denne forordnings ikrafttræden.

Artikel 3

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand